**Съгласно ЗДДС облагането с данък върху добавената стойност е с три различни по размер данъчни ставки – нулева, девет и двадесет на сто.**

Приложното поле на трите данъчни ставки е различно. Първите две – нулевата и тази от 9 на сто се прилагат спрямо ограничен кръг облагаеми стоки и услуги, като ставката от 9 на сто е от т.нар. намалени данъчни ставки, а третата – 20 на сто е основна или стандартна данъчна ставка.

**Със стандартната ставка от 20 на сто се облагат:**

* облагаемите доставки, **освен изрично посочените като** **облагаеми с нулева или намалена ставка;**
* вносът на стоки на територията на страната, *освен в случаите по чл. 66, ал. 2, т. 2, 4 и 5 от ЗДДС* (*доп.* - ДВ, бр. 55/2020 г., в сила от 01.07.2020 г. до 31.12.2021 г.) - виж Фиш VІІІ.ІІ.1;
* облагаемите вътреобщностни придобивания, *освен в случаите по чл. 66, ал. 2, т. 2, 4 и 5 от ЗДДС* (*доп.* - ДВ, бр. 55/2020 г., в сила от 01.07.2020 г. до 31.12.2021 г.) - виж Фиш VІІІ.ІІІ.2).

**До 31.03.2011 г. с намалена данъчна ставка от 7 на сто се облагаха:**

Настаняването, предоставено от хотелиер, когато то е част от организирано пътуване. (**Виж Становище на НАП с изх. № 24-00-33/18.05.2007 г.)**

**От 01.04.2011 г. до 31.12.2011 г. с намалена данъчна ставка от 9 на сто се облага:**

* настаняване, предоставено от хотелиер.

От 1 април 2011 г. с изменението на чл. 66, ал. 2 от ЗДДС и § 1, т. 37 от Допълнителните разпоредби на закона се променя данъчната ставка и обхвата на приложение на облагането на т.нар. туристически услуги, или съгласно терминологията на закона доставките по настаняване, предоставено от хотелиер. От една страна, ставката се определя на 9 на сто. От друга страна обхватът на доставките по настаняване се разширява спрямо всички настанявания, без значение дали става въпрос за организирано пътуване или не. Това на практика означава намаляване на ставката за неорганизираните пътувания от 20 на 9 на сто. Промяната се налага от необходимостта от отстраняване на режим на нееднакво третиране на различните туристи в нарушение на основните свободи, прогласени с Договора за ЕС (виж Фиш X.3).

**От 01.01.2012 г. с намалена данъчна ставка от 9 на сто се облага:**

* настаняване, предоставяно в хотели и подобни заведения, включително предоставянето на ваканционно настаняване и отдаване под наем на места за площадки за къмпинг или каравани – чл. 66, ал. 2, т. 1 от ЗДДС (виж Фиш X.3).

**От 01.07.2020 г. до 31.12.2021 г. с намалена данъчна ставка от 9 на сто се облагат и:**

* доставка на книги на физически носители или извършвана по електронен път или и двете (включително учебници, познавателни книжки и учебни комплекти, детски книги с илюстрации, за рисуване или оцветяване, печатни или ръкописни нотни издания), различни от публикации, които са изцяло или основно предназначени за реклама, и различни от публикации, които са изцяло или основно съставени от видеосъдържание или аудио-музикално съдържание – чл. 66, ал. 2, т. 2 от ЗДДС;
* ресторантьорски и кетъринг услуги, които се състоят в доставка на приготвена или неприготвена храна; това не се прилага за ресторантьорски и кетъринг услуги, които се състоят в доставка на *бира*, *вино* и спиртни напитки, включително в случаите по чл. 128 от ЗДДС – чл. 66, ал. 2, т. 3 от ЗДДС;

**ВАЖНО!**

- Считано от **01.08.2020 г. до 31.12.2021 г.** намалената ставка от 9 на сто ще се прилага за ресторантьорски и кетъринг услуги, които се състоят в доставка на приготвена или неприготвена храна; това не се прилага за ресторантьорски и кетъринг услуги, които се състоят в доставка на спиртни напитки, включително в случаите по чл. 128 (ДВ, бр. 71/2020 г.).

- Считано от **01.12.2020 г. до 31.12.2021 г.** ресторантьорски и кетъринг услуги, които се състоят в доставка на приготвена или неприготвена храна, **включително състояща се в доставка на храна за вкъщи**; това не се прилага за ресторантьорски и кетъринг услуги, които се състоят в доставка на спиртни напитки, включително в случаите по чл. 128 (чл. 66, ал. 2, т. 3 от ЗДДС – изм., ДВ, бр. 104 от 2020 г.).

* храни, подходящи за бебета или за малки деца по приложение № 4 – чл. 66, ал. 2, т. 4 от ЗДДС;
* бебешки пелени и подобни бебешки хигиенни артикули по приложение № 4 – чл. 66, ал. 2, т. 5 от ЗДДС.

**От 01.08.2020 г. до 31.12.2021 г. намалената ставка на данъка върху добавената стойност от 9 на сто ще се прилага и за:**

* доставка на обща туристическа услуга в случаите по чл. 136 от ЗДДС, както и екскурзиите, организирани от туристически оператори и туристически агенти със случаен автобусен превоз на пътници – чл. 66, ал. 2, т. 6 от ЗДДС **(**чл. 66, ал. 2, т. 6 от ЗДДС – **нова, ДВ, бр. 71/2020 г.)**;
* доставка на услуга за използване на спортни съоръжения – чл. 66, ал. 2, т. 7 от ЗДДС **(нова - ДВ, бр. 71/2020 г.).**

 В Приложение № 4 към чл. 66, ал. 2, т. 4 и 5 от ЗДДС са изброени храните, подходящи за бебета или за малки деца, и бебешките пелени и подобните бебешки хигиенни артикули, които са предмет на доставките, за които се прилага от 1 юли 2020 г. до 31.12.2021 г. намалената ставка, както следва:

1. Адаптирани бебешки млека и прахообразни каши за бебета или за малки деца, попадащи в Код 1901 10 00 по КН на ЕС.

2. Хомогенизирани зеленчукови пюрета за бебета или за малки деца в съдове с нетно тегловно съдържание, непревишаващо 250 g, попадащи в Код 2005 10 00 по КН на ЕС.

3. Хомогенизирани плодови пюрета за бебета или за малки деца в съдове с нетно тегловно съдържание, непревишаващо 250 g, попадащи в подпозиция 2007 10 по КН на ЕС.

4. Смесени хомогенизирани пюрета от месо, риби, зеленчуци, плодове или ядки за бебета или за малки деца в съдове с нетно тегловно съдържание, непревишаващо 250 g., попадащи в Код 2104 20 00 по КН на ЕС.

5. Бебешки пелени, попадащи в Код на 9619 00 81 по КН на ЕС.

**ВАЖНО:** Намалената ставка на данъка върху добавената стойност от девет на сто за гореописаните стоки и услуги ще се прилага **до 31 декември 2021 г.**

**!!!** **Относно приложението на намалената ставка на данъка върху добавената стойност** **от девет на сто съгласно разпоредбата на чл. 66, ал. 2, т. 2 - 5 и т. 7 от ЗДДС, са издадени становища от зам. изпълнителния директор на НАП в** **писма изх. № 20-00-100 от 29.06.2020 г., № 20-00-147 от 30.09.2020 г. и № 20-00-162 от 19.10.2020 г.**

**С нулева данъчна ставка се облагат само изрично посочените в закона доставки** (виж Фиш VІ.2).

**Нови понятия:**

**- т. 61** на § 1 от ДР на ЗДДС: **„Ресторантьорски и кетъринг услуги“** са ресторантьорските услуги и кетъринг услугите по смисъла на чл. 6 от ***Регламент за изпълнение (ЕС) № 282/2011 на Съвета от 15 март 2011 г. за установяване на мерки за прилагане на Директива 2006/112/ЕО относно общата система на данъка върху добавената стойност***. Не е ресторантьорска или кетъринг услуга доставката на приготвена или неприготвена храна от супермаркети, магазини и други подобни (нова - ДВ, бр. 95 от 2009 г., изм. - ДВ, бр. 104 от 2020 г., **в сила от 01.12.2020 г. до 31.12.2021 г.**);

**- т. 62** на § 1 от ДР на ЗДДС: нова - ДВ, бр. 95 от 2009 г., в сила от 01.01.2010 г., изм. и доп. - ДВ, бр. 55 от 2020 г., в сила от 01.07.2020 г., **е отменена - ДВ, бр. 104 от 2020 г., в сила от 01.12.2020 г. до 31.12.2021 г.;**

**- т. 100** на § 1 от ДР на ЗДДС: **„Спиртни напитки по чл. 66, ал. 2, т. 3“** са спиртните напитки по смисъла на чл. 121, ал. 3 от ***Закона за виното и спиртните напитки*** (нова - ДВ, бр. 55 от 2020 г., **в сила от 01.07.2020 г. до 31.12.2021 г.**);

**- т. 101** на § 1 от ДР на ЗДДС: **„Случаен автобусен превоз по чл. 66, ал. 2, т. 6“** е превоз по смисъла на § 1, т. 24 от допълнителните разпоредби на ***Закона за автомобилните превози*** (нова - ДВ, бр. 71 от 2020 г., **в сила от 01.08.2020 г. до 31.12.2021 г.**).